
1. CONTEXTUL SOCIAL- POLITIC AL DESFĂŞURĂRII ALEGERILOR
1.1 O guvernare marcată de instabilitate

După alegerile legislative din luna mai 2013, Preşedintele Bulgariei, Rosen Plevneliev, a început consultările cu partidele politice reprezentate în cea de-a 42-a Adunare Naţională, în vederea formării noului guvern
. După încheierea consultărilor cu grupurile parlamentare, şeful statului a înmânat mandatul pentru înfiinţarea noului executiv celui mai mare grup parlamentar. Liderul GERB, Boiko Borisov, a returnat mandatul, deoarece nu a putut forma un cabinet doar cu numărul de voturi obţinute de partidul său la alegerile parlamentare din 12 mai. 
După returnarea mandatului de către GERB, Coaliţia pentru Bulgaria, condusă de socialişti, al doilea grup parlamentar ca mărime, a obţinut dreptul de a forma noul guvern. Partidul Socialist, etnicii turci şi ultranaţionaliştii au dus tratative în vederea formării unui guvern de experţi. Socialiştii propuseseră deja, în campania electorală, un aşa-zis "guvern de program", cu un prim-ministru în persoana lui Plamen Oreşarski, fost ministru de finanţe în guvernele socialiste anterioare. Principalele coordonate ale programului de guvernare erau oprirea condiţiilor de falimentare a companiilor mici şi mijlocii, luarea unor măsuri urgente în industria energetică, aplicarea unei noi legi antimonopol, crearea de locuri de muncă pentru tineri prin aplicarea unui program de  reindustrialzare a ţării, ce se întindea pe o perioadă de zece ani. Partidele care formaseră guvernul doreau urgentarea anchetelor deschise asupra ex-ministrului de interne Ţvetan Ţvetanov, iniţierea unor anchete pentru abuz de putere în cazul fostului premier GERB, Boiko Borisov. 

Guvernul lui Plamen Oreşarski a condus timp de 14 luni Bulgaria, în coaliţie cu Mişcarea pentru drepturi şi libertăţi , condus de  Liutvi Mestan, susţinută de partidul de extremă dreapta Ataka. Guvernul Plamen Oreşarski a fost un guvern politic, cât şi tehnocrat cuprinzând un număr mare de personalităţi cu pregătire academică remarcabilă. 
Programul guvernamental a fost intitulat 100 măsuri pentru 100 zile, măsuri legate de stabilizarea economică şi politică a ţării. Primele măsuri au vizat normalizarea economiei prin plata datoriei statului către firmele private, stabilizarea preţului la energie electrică, elaborarea unei strategii în domeniul sănătăţii publice etc. În domeniul social, guvernul a adoptat şi pus în aplicare un pachet legislativ în valoare de 14 milioane euro care au vizat unele măsuri legate de mărirea alocaţiilor familiale pentru creşterea copiilor sub 2 ani, de la 120 euro la 155 euro, şi a alocaţiilor şcolare de la 75 euro la 125 euro,  precum şi a ajutoarelor pentru căldură, creşterea  sprijinului acordat categoriilor sociale defavorizate. 

În luna aprilie 2014, guvernul bulgar a iniţiat un dialog intens cu patronatele sindicatele şi ONG-urile în legătură cu Planul de Acţiune pentru reindustrializarea ţării, însoţit de un pachet legislativ corespunzător şi de colaborarea cu Agenţia publică pentru Investiţii, menită a acompania investitorii bulgari şi străini implicaţi în realizarea acestei strategii. 
Reindustrializarea în Bulgaria implica nu numai finanţarea societăţilor aflate în dificultate sau renaţionalizarea directă a acestora, ci, mai ales,  modernizarea tehnologică, prin fonduri europene, a întreprinderilor bulgare. Această strategie a fost în acord cu cea europeană, la nivelul Uniunii manifestându-se aceeaşi preocupare pentru reindustrializare, privită ca motor al reactivării puterii industriale continentale. Un studiu recent al companiilor bulgare, realizat de firma Deloitte şi de Camera de comerţ bulgară, arăta că întreprinderile bulgare erau dominant de tip familial şi mic şi constata o agravare a situaţiei mediului economic de funcţionare a acestora, doar 7 companii bulgare fiind în topul clasamentului celor din Europa Centrală şi de Est. Se menţiona de asemenea că, în ultimul an, statul bulgar a reuşit să returneze firmelor o mare parte a TVA-ului, dar nu a îndeplinit promisiunea simplificării procedurilor de autorizare. Studiul arăta că sectoarele agricol, turistic şi IT au fost în creştere, un progres deosebit înregistrându-se mai ales în domeniul externalizării serviciilor IT. Aceste sectoare economice reprezentau de altfel soclul stabil al economiei bulgare şi puteau fi consolidate în viitor. Asociaţia naţională a IMM-urilor a afirmat însă că era preocupată de posibila creştere a preţurilor la energie care ar putea afecta preţurile produselor finale.


În domeniul calităţii vieţii, o anchetă europeană arăta
 că 30% din populaţia Bulgariei trăia sub pragul sărăciei, deşi munceau, salariile şi productivitatea muncii fiind foarte scăzute. Venitul anual mediu era în jur de 6200 euro, ceea ce plasa ţara ca fiind ultima în cadrul celor 28 state membre UE. O familie din 4 trăia cu mai puţin de 60% din salariul mediu, în timp ce, în cadrul UE, proporţia era una din 6 familii. Ca nivel al salariilor Bulgaria se afla în urma României, Lituaniei, Poloniei, unde media salariului anual era în jur de 10000 euro.  Această situaţie contrasta cu cea din Norvegia, Luxemburg, Danemarca unde salariul mediu era în jur de 60000 euro, de aproape 9 ori mai mult decât în Bulgaria. Diferenţe mari s-au înregistrat la productivitatea muncii, fiecare muncitor realizând în Bulgaria un produs anual de 12000 euro din PIB, în timp ce în Norvegia se ajungea la 145000 euro anual, în Luxemburg 117000 euro anual. 


Modificarea radicală a Codului muncii, realizată prin aplicarea a două legi, elaborate cu sprijinul organizaţiilor patronale şi Camerei de comerţ şi industrie, a provocat proteste sindicale în luna februarie 2014. Ele au atras atenţia că aceste măsuri modifică echilibrul dintre lucrători şi patronat. La acestea se adăugau  măsurile legate de schimbarea timpului muncii parţiale, stabilit la 4 ore, ceea ce putea duce la scăderea drepturilor lucrătorilor aflaţi în această situaţie. Reducerile de personal preconizate a fi făcute la Ministerul de interne în vara anului 2014 au creat de asemenea presiuni sociale deosebite, fiind anunţate demonstraţii de protest ale sindicatului din acest domeniu. Ministerul de Interne era cel mai mare angajator din Bulgaria, cu un personal de 52 900, care avea un nou statut, elaborat în acest an
.


Pe plan european, Bulgaria a absorbit cu greu jumătate din fondurile europene destinate ţării, pentru perioada 2007-2013, pierderile importante fiind la programele operaţionale de mediu, dezvoltare regională, dezvoltare rurală etc. Demn de remarcat era faptul că cotizaţia anuală a Bulgariei la bugetul Uniunii Europene este de 900 milioane euro, iar până în anul 2020, această ţară trebuia să absoarbă 16 miliarde  euro. Conform declaraţiei din luna octombrie 2014, a ministrului bulgar responsabil, Iliana Ţanova, situaţia era superioară celei din România, Croaţia sau Italia, în prezent, 70% din investiţiile din colectivităţile teritoriale fiind asigurate prin fonduri europene. Singurele programe regionale expuse unor riscuri erau cele legate de dezvoltarea regională şi de mediu, unde plăţile fuseseră temporar suspendate, deşi cofinanţările naţionale erau repartizate, pentru a asigura continuitatea programelor.


În general, Bulgaria rămânea cel mai sărac stat al Uniunii Europene şi cel mai instabil politic. Conform datelor, PIB-ul pe cap de locuitor era cu 46% mai mic decât PIB-ul mediu european; salariul mediu este de 425 € şi pensia 150 €. 
Din cauza instabilităţii politice, notaţia din iunie 2014 a agenţiei Standard and Poor's a scăzut cota la BBB, situaţie considerată a fi dificil de modificat în viitorul apropiat. Administraţia era considerată ca ineficientă, colectarea impozitelor fiind deficitară, piaţa muncii stagna, concurenţa era slabă, iar forţa de muncă era slab calificată.
. Analiştii politici considerau că principala problemă era faptul că statul de drept nu era încă puternic, corupţia şi crima organizată atingând un nivel ridicat. La şapte ani după intrarea sa în Uniunea Europeană, Bulgaria se afla încă sub controlul Uniunii Europene în ceea ce priveşte sistemul judiciar şi de interne. 
Conform opiniei recente a vice-premierului bulgar Daniela Bobeva, principalele avantaje oferite de ţara sa erau legate de faptul că Bulgaria practica cele mai mici cote de impozitare din UE, iar exporturile reprezentau motorul dezvoltării (mai ales cele cu Albania, China), unde Bulgaria exporta produse agro-alimentare, farmaceutice, tutun etc. Riscurile erau determinate de finanţarea planului de investiţii care necesita 900 milioane euro şi de scăderea cererii interne. O altă provocare majoră era considerată creşterea productivităţii muncii, iar ţara avea nevoie de câteva mari proiecte de investiţii, mai ales în domeniul energiei. Evaziunea fiscală era apreciată ca un risc major, majoritatea firmelor activând în zona gri a economiei. Corupţia şi traficul de droguri erau, de asemenea, pericole la adresa securităţii economice naţionale, recent fiind arestat în Italia Evelin Banev (aka "Brendo"), cunoscut sub numele de Regele cocainei
. 


La începutul mandatului său, guvernul lui Plamen Oreşarski a demarat procesul reorganizării Directoratului general pentru combaterea crimei organizate (GDBOB) al Agenţiei securităţii naţionale (DANS) şi a modificat regulile de nominalizare ale directorului său (până atunci desemnat de Parlament, fără recomandarea preşedintelui Republicii), a anunţat demararea proiectului construcţiei centralei nucleare de la Belena şi a modificat regulile de funcţionare ale Adunării Naţionale (deputaţii fiind autorizaţi să poată părăsi grupul lor şi să formeze un nou grup parlamentar, reducând şi cota parlamentarilor prezenţi pentru desfăşurarea lucrărilor comisiilor parlamentare). Cea mai discutabilă schimbare a fost însă nominalizarea pe data de 14 iunie 2013 a lui Deylan Peevski, proprietarul grupului media New Bulgarian şi deputat controversat al  DPS, acuzat anterior de corupţie, la conducerea Agenţiei securităţii naţionale naţionale. Această desemnare a provocat numeroase manifestaţii de protest care denunţau guvernul controlat de oligarhi. Această decizie a slăbit şi mai mult încrederea populaţiei în noul guvern care a fost constrâns să anuleze nominalizarea. 

La raportul referitor la bilanţul guvernării, prezentat în faţa Parlamentului în luna septembrie 2013, premierul declara că 83 din cele 100 obiective ale guvernării erau îndeplinite, cu sprijinul celor 53 grupuri de lucru formate pe fiecare domeniu de activitate. Chiar în şedinţa de prezentare a bilanţului guvernului, opoziţia a înaintat o moţiune de cenzură pe tema proiectelor de investiţii, acuzând guvernul de discursuri populiste şi de absenţa unor măsuri concrete. 


În toată această perioadă scena politică bulgară s-a aflat sub puternicul efect al manifestaţiilor populare de contestare a monopolului şi oligarhiei, de exprimare a neîncrederii populaţiei în instituţiile statulu şi în politică, dar şi a unor contra-demonstarţii de susţinere a guvernului. Demonstraţiile, începute încă din anul 2012,  şi organizarea referendumului referitor la viitorul energiei nucleare în Bulgaria, desfăşurat în luna ianuarie, au constituit momente importante ale manifestării democraţiei directe în societatea bulgară. Acestea au reprezentat un punct de cotitură  în ceea ce priveşte rolul cetăţenilor în luarea unor decizii politice, în elaborarea unor reglementări legislative referitoare la probleme importante ale societăţii. Încă de la începutul guvernării, executivul a avut un sprijin parlamentar fragil şi o legitimitate slăbită în rândul societăţii civile şi a fost puternic afectat de acţiunile opoziţiei. Raportul dintre forţele politice şi relaţiile tensionate dintre ele anunţau faptul că guvernul nu putea rezista o perioadă mai lungă de timp. Măsurile guvernului Oreşarski au fost aşadar încă de la început acompaniate de manifestaţii de masă ale cetăţenilor bulgari care au cerut demisia executivului. Contestaţia viza nu numai încercarea de instalare la putere a unui nou grup de oligarhi, ci şi măsurile de guvernare imprecise, contradictorii regulilor democratice europene, amestecul parchetului în problemele legislativului şi executivului, ceea ce dădea un sentiment de haos, instabilitate, neputinţă, în faţă unor decizii luate în afara jocului democratic. 

Mai mult, în luna iunie 2014 s-a declanşat criza financiară care a provocat retragerea masivă a unor sume de bani în valoare de 700 milioane dolari din băncile Corporate Commercial Bank şi First Investment Bank, conducerea lor fiind implicată în fapte de corupţie care duseseră la dispariţia unor mari sume de bani (aproximativ 1,7 milliard € acordate întreprinderilor lui Tzvetan Vasilev, conducătorul Corporate Commercial Bank). Ca urmare a crizei bancare, Preşedintele Republicii, Rosen Plevneliev, a cerut guvernului să deschidă procedura de aderare la Mecanismul unic de supraveghere al UE (MSU), Bulgaria devenind prima ţară din afara zonei euro care beneficia de acest program prin care Banca Centrală Europeană controla, începând cu luna noiembrie 2014, băncile bulgare aflate în dificultate. Parlamentul bulgar a refuzat să aprobe acordarea unor sume care să acopere deficitul de 2,7% (în loc de 1,8%) al băncii Corporate Commercial Bank, garantarea depozitelor. Aceste disensiuni au reprezentat una din cauzele ce au dus la dizolvarea Adunării naţionale, pe data de 6 august 2014. 


Demisia premierului Plamen Oreşarski şi a guvernului său la 421 zile de la preluarea puterii a reprezentat un eveniment politic semnificativ pentru istoria politică recentă a ţării. Ea a fost momentul recunoaşterii neputinţei repetate a guvernelor bulgare de a realiza reformele promise în sistemul justiţiei, sănătate, pensii etc.


Conform Constituţiei, preşedintele Republicii, Rosen Plevneliev a propus celor două partide principale, GERB şi BSP, apoi a celui de-al treilea, să formeze un guvern. După refuzul fiecăruia în parte, Preşedintele a numit pe 5 august 2014 pe Georghi Bliznachki să conducă un guvern interimar, până la data de 5 octombrie când aveau loc alegerile legislative. G.Bliznachki participase la protestele din vara anului 2013, contestând legătura fostului premier cu oligarhii. La preluarea conducerii interimare a guvernului, el a declarat că doreşte o stabilitate politică şi morală, restabilirea încrederii societăţii civile în instituţiile politice. El a mai afirmat că este timpul ca ţara se încheie cu tranziția post-socialistă și să facă pași spre "dezvoltarea durabilă" a ţării. Preşedintele Republicii, Rosen Plevneliev a subliniat, de asemenea, că în această perioadă de confruntări politice, obiectivul guvernului interimar va fi stabilitatea, dialogul şi transparenţa. 

Georghi Bliznachki, în vârtă de 57 ani, era de formaţie jurist şi avea ca principală misiune organizarea alegerilor legislative din octombrie 2014. Guvernul a anunţat imediat constituirea unui grup format din experţi independenţi pentru promovarea transparenţei deciziilor în domeniul energiei.


În luna septembrie 2014 Institutul naţional de statistică şi Banca Naţională au prezentat un raport al stării actuale a economiei bulgare care arăta că obiectivul creşterii economice cu 1,8% a PIB nu a fost îndeplinit, el ajungând, probabil, în acest an cel mult la 1,6% din PIB şi un deficit bugetar peste 3%. Şomajul de peste 10% era aproape de media zonei euro. 

În acest context, guvernul interimar nu a putut efectua reforme radicale şi nici elabora soluţii pe termen lung. Criza bancară produsă de situaţia critică a băncii CorpBank nu fusese încă rezolvată pe deplin. Prin Mecanismul de supraveghere, UE a declanşat procedura împotriva Bulgariei, privind încălcarea dreptului comunitar în soluţionarea crizei bancare. În luna august, guvernatorul Băncii Centrale bulgare, Ivan Iscrov, a solicitat directorului Departamentului pieţelor monetare şi de capitale al FMI să efectueze un audit financiar, pentru a lua măsurile adecvate pentru reglarea problemelor financiare ale sistemului naţional. Decizia BNB din 16 septembrie 2014 de a supraveghea KTB și Victoria Bank a fost prelungită până la data de 22 noiembrie. 


Tot în luna septembrie 2014, Bulgaria a discutat cu Comisia Europeană deblocarea fondurilor europene, mai ales pe programele operaţionale de mediu şi dezvoltare regională, fiind în discuţie corecţii financiare în valoare de 100 milioane euro aplicate Bulgariei din cauza unor neregularităţi ale activităţii municipalităţilor în perioada 2010-2013. La cererea preşedintelui Rosen Plevneliev, miniştrii responsabili au încadrat în buget aceste sume care se vor acorda după alegerile din 5 octombrie 2014. La Bruxelles a fost discutată pregătirea pentru aplicarea programelor europene şi a celor 28 proiecte pentru micile oraşe, cu condiţia respectării principiilor concurenţei. La nivel guvernamental a fost elaborat un document referitor la o mai bună coordonare în cadrul managementului fondurilor europene
. În anul 2014, partidele politice bulgare au ajuns la un consens asupra acordului de parteneriat cu Comisia Europeană pentru perioada 2014-2020, acest document incluzând marile domenii publice de acţiune: politica veniturilor, ocuparea forţei de muncă, susţinerea IMM-urilor, creşterea economică, reforma administraţiei şi a sistemului judiciar, gestionarea sectorului energetic şi a infrastructurii. 

În timpul perioadei când s-a aflat la guvernare, premierul Georghi Bliznachki nu a reuşit să realizeze reformele propuse din cauza confruntărilor dintre partidele politice şi nemulţumirii populaţiei. În acest context, deputaţii GERB şi Ataka au boicotat sesiunile parlamentului. La moţiunea de cenzură legată de legile investiţiilor, dezvoltării regionale, securităţii, energiei şi politicii fiscale, guvernul a supravieţuit cu numai 5 voturi în plus. În timpul guvernării au fost organizate în continuare proteste şi manifestaţii anti-protest. Situaţia economico-socială dificilă şi mişcările de protest au avut drept consecinţă o instabilitate politică accentuată, în ultimii doi ani formându-se trei guverne, fapt ce a pus în evidenţă profunda criză politică în care s-a aflat această ţară.  

1.2 Un sistem politic în criză

Repetatele crize politice au reflectat profunda criză socială şi economică a ţării,  analiştii considerând că frecventele alternanţe politice au fost cauzate de faptul că niciun partid politic bulgar nu a obţinut o majoritate consistentă în Parlament. Bulgarii rămâneau în continuare profund dezamăgiţi de ansamblul clasei politice, manifestându-se o puternică criză a încrederii şi legitimităţii ce afecta întregul sistem social. Această situaţie politică a pus în evidenţă rolul triunghiului politic format din Partidul socialist – GERB - Mişcarea drepturilor şi libertăţilor şi rolul relativ scăzut al unor formaţiuni politice noi, fără trecut electoral. Această configuraţie politică  putea produce oricând , în viitor, o nouă criză politică.   


În legislatura precedentă, în Parlamentul bulgar au fost reprezentate următoarele formaţiuni politice:

– GERB, principalul partid de opoziţie creat în anul 2006, condus de fostul premier (2009-2013), Boïko Borissov, care a avut 97 mandate;
– Coaliţia pentru Bulgaria (KzB), alianţă a 4 partide de stânga: Partidul Social-Democrat, Uniunea agrară, Mişcarea umanismului social, Partidul Socialist (BSP), a avut 84 mandate;
– Mişcarea pentru Drepturi şi Libertăţi (DPS), fondat în 1989 de Ahmed Dogan şi condus din 19 ianuarie 2013 de Liutvi Mestan, reprezentantă a minorităţii turce, a avut 36 mandate;
– Ataka, partid de extermă-dreapta creat în anul 2005 şi condus de Volen Siderov, a deţinut 23 mandate.


În luna mai 2014, partidul GERB a câştigat detaşat alegerile europene cu 30,4%, 6 mandate, în timp ce socialiştii  au depăşit cu greu 18% din voturi, respectiv 4 mandate. Partidul de opoziţie GERB a câştigat alegerile europene prin susţinerea acordată de o parte foarte activă a societăţii civile şi de mediul de afaceri, dar şi din cauza erorilor guvernării resimţite puternic de populaţie. După alegerile europene, coaliţia de guvernare, constituită din PS, MDL şi Ataka nu mai beneficiau decât de 40% reprezentativitate. Scrutinul european a constituit un test al legitimităţii guvernului şi a modificat semnificativ scena politică bulgară. 


Retragerea unui partid din coaliţia de guvernare a determinat demisia acestuia în luna iulie 2014, a fost acceptată de Parlament. Consiliul Consultativ al Securităţii Naţionale a discutat în cadrul unei reuniuni extraordinare situaţia politică şi a luat decizia organizării alegerilor legislative pe data de 5 octombrie 2014. În cadrul analizei sale, Consiliul a luat în considerare faptul că alegerile europene nu au consolidat legitimitatea guvernului în funcţiune şi că era nevoie de a stabili clar procedurile şi criteriile nominalizării unui candidat bulgar pentru funcţia de comisar european. După încheierea reuniunii, liderul partidului GERB, Boïko Borisov s-a declarat mulţumit de luarea acestei decizii şi de faptul că partidele parlamentare vor dezbate problemele importante ale ţării, precum viitorul gazoductului South Stream. 
Liderul partidului naţionalist Ataka, Volen Sidérov, a declarat că nu era încrezător că rezultatele alegerilor anticipate vor clarifica situaţia politică, iar în ceea ce priveşte problema  South Stream, el a afirmat că Bulgaria ar trebui să îşi apere propria poziţie, urmărind interesul naţional. Liderul formaţiunii MDL, Lutvi Mestan, a considerat decizia ca raţională, iar socialistul Sergheï Stanisev a subliniat contextul politic dificil în care se vor lua deciziile politice viitoare, afirmând necesitatea tranziţiei către stabilitate politică. În acest context, organizarea alegerilor anticipate a devenit singura soluţie democratică a rezolvării crizei politice. În cadrul Consiliului Consultativ de securitate naţională s-a convenit că menţinerea tensiunii politice crescute în societate şi în viaţa politică impunea responsabilitate din parte forţelor politice, cu scopul restabilirii încrederii în instituţiile statului şi în democraţie.

Mulţi analişti considerau că acest “déjà vu” politic se va prelungi probabil, întrucât votul se va duce, aşa cum arătau sondajele, spre formaţiunea GERB, electoratul uitând faptele sale trecute de guvernare care duseseră acum un an şi jumătate la aceeaşi criză politică. Conform opiniei lor, o vină considerabilă aveau şi  partidele politice de stânga care nu au aplicat o adevărată politică în favoarea cetăţenilor săi
. 

Studiile sociologice arătau că instabilitatea politică şi manifestaţiile erau rezultatul încrederii minimale a populaţiei în instituţiile statului, în partidele politice afectând puternic modelul politic instaurat după comunism în Bulgaria. Societatea bulgară era foarte divizată, orice decizie politică fiind dificilă şi provocatoare de tensiuni politice şi sociale. Aceste tensiuni arătau că sistemul de reprezentare politică nu era adecvat şi că erau necesare modificări ale Codului electoral capabil a asigura un nou model de reprezentare care să lege alegătorii de cei care îi reprezentau. 
Sociologii au remarcat faptul că această situaţie politică a produs o scădere a încrederii faţă de guvern la 21% şi politicieni, fiind un nivel de12 % încredere în Parlament.
 În acest context, doar 22,3 % din cei anchetaţi afirmau intenţia de a vota. În luna februarie 2014 a fost modificat semnificativ Codul electoral prin care a fost introdus sistemul preferenţial, asemeni modelului electoral belgian, un control strict al buletinelor de vot, menţinerea cotelor de reprezentare ale partidelor politice în Comisia Electorală Centrală. 

1.3 
Poziţia Bulgariei faţă de principalele evenimente internaţionale 

În timpul desfăşurării crizei din Ucraina, preşedintele Rosen Plevneliev a denunţat ocuparea Crimeii, iar ministrul de externe, Christian Vigenin a calificat drept monstruoase conflictele şi escaladarea tensiunii care anunţau o lungă perioadă de instabilitate. Preşedintele Republicii Rosen Plevneliev a criticat ferm Rusia pentru intervenţia sa în Ucraina, alăturându-se celorlalte state europene în susţinerea aplicării sancţiunilor. Ministrul apărării, Anghel Naidenov a precizat că guvernul urmăreşte cu atenţie situaţia, fiind preocupat de cei peste 250 000 bulgari care trăiesc pe teritoriul Ucrainei, mai ales în regiunile Odesa şi Zaporijia. Parlamentul bulgar nu a adoptat însă o poziţie unanim acceptată, trei din cele patru formaţiuni politice importante depunând declaraţii politice diferite. Aceste poziţii au reflectat faptul că în Bulgaria existau poziţii diferite faţă de criza ucrainiană, mai ales din cauza intereselor sale naţionale puternic afectate de criză. Mare exportator de produse alimentare şi vinuri către piaţa rusă, Bulgaria era, în acelaşi timp, dependentă de aprovizionarea cu gaze naturale prin Gazprom. Pe de altă parte, Ucraina era unul din principalii parteneri economici ai Bulgariei. Demn de remarcat este faptul că, în anul 2014, firma gigant Lukoil a investit 1,5 miliarde euro în Bulgaria  pentru construirea, în doi ani, a unei uzine de tratament a petrolului brut, foarte moderne, în rafinăria Lukoil Neftochim la Burgas. Bulgaria şi Rusia au invocat în repetate rânduri  relaţiile lor spirituale şi culturale seculare care se aflau la baza parteneriatului pragmatic şi mutual avantajos dintre cele două părţi.


La reuniunea Consiliului European din luna martie 2014, premierul Plamen Oreşarski a susţinut calea negocierilor cu Rusia, atrăgând atenţia asupra consecinţelor aplicării sancţiunilor economice împotriva Rusiei, din perspectiva intereselor Bulgariei. În luna aprilie 2014, Parlamentul bulgar a adoptat în primă lectură modificările la legea energiei conform căreia tronsonul gazoductului South Stream care trecea pe sub Marea Neagră era considerat ca o interconexiune şi nu un gazoduct, schimbând astfel statutul lui juridic, astfel încât să îl scoată de sub incidenţa legislaţiei europene referitoare la energie. Comisia Europeană a reacţionat ferm, imediat, sancţionând Bulgaria, întrucât doar Gazprom avea acces la terminalul de pe teritoriul bulgar, teritoriu european, aceasta reprezentând o încălcare a celui de al treilea Pact energetic UE. Mai mult, Bulgaria oferea condiţii fiscale avantajoase firmei Gazprom, ceea ce reprezenta o încălcare a legilor comunitare. Conform politicii europene South Stream nu este o prioritate, UE fiind interesată de dezvoltarea Coridorului de Sud. Proiectul South Stream este concurent al gazoductului TAP vizând aprovizionarea cu gaz a Europei de Vest din Marea Caspica via Grecia, Albania si Italia. 

Proiectul South Stream, evaluat la 16 miliarde de euro si condus de gigantul rus Gazprom, ar urma să transporte, începând de la sfârsitul anului 2015, gaze naturale din Rusia către Europa, ocolind Ucraina. Proiectul South Stream vizează construcţia unui gazoduct cu o capacitate de transport de gaze de 63 miliarde metri cubi pe an, cu o lungime de 900 km, cu punct de plecare la Anapa, trecere pe sub Marea Neagră, până la Varna, cu destinaţie Europa de sud şi Europa Centrală. Din Balcani, el se va bifurca în două direcţii, spre Italia de sud, prin Grecia, şi spre Italia de Nord, traversând Serbia, Ungaria, Slovenia, până în Austria. Scopul construcţiei este diversificarea itinerariilor de transport al gazului natural şi prevenirea riscurilor de tranzit. Acordul de construcţie a fost încheiat înaintea elaborării celui de al treilea pachet energie al UE care, în opinia Rusiei, nu se putea aplica retroactiv. 


În luna iulie 2014, în urma presiunilor de la nivel european şi a întrevederilor premierului bulgar cu reprezentanţi ai Congresului american, acesta a luat decizia suspendării construcţiei gazoductului South Stream. Această decizie a produs reacţia de protest a unor miniştrii ai cabinetului său. Această situaţie a constituit de altfel una din cauzele demisiei guvernului Plamen Oreşarski. Vizita ministrului de externe rus Sergheï Lavrov în Bulgaria a avut ca principal subiect de discuţie viitorul «South Stream». Moscova a acuzat Comisia Europeană că aplică duble standarde, nepunând  în discuţie cu aceeaşi fermitate proiecte de colaborare ale unor state europene cu alte zone ale lumii, cum ar fi de exemplu colaborarea dintre Italia, Spania cu Africa de Nord. 


La recentul summit european pe tema surselor de energie, eficacităţii energetice şi climatului, din luna octombrie 2014, Bulgaria a fost reprezentată de preşedintele ţării, Rosen Plevneliev. El a declarat că ţara sa susţine liberalizarea pieţei energiei, diversificarea aprovizionării cu gaz natural, mai ales prin cooperarea cu ţările vecine. În ceea ce priveşte efectul de seră şi energiile regenerabile, şeful statului a a apreciat că obiectivul occidental al limitării emisiilor de carbon este deocamdată prea ambiţios pentru o ţară din Europa Centrală şi de Est şi prezintă riscuri pentru economie. Reuniunea a reuşit să ajungă la un compromis în ceea ce priveşte obiectivul de atins până în anul 2030, fiind menţinut cota de 27% electricitate verde, creşterea 30% a eficacităţii energetice, precum şi reducerea cu 40% a emisiilor de CO2 prin raportare la nivelul celor din anul 1990.  Referitor la gazul natural participanţii au convenit să dezvolte proiectele importante, de interes general, precum Coridorul  meridional care ar face aprivizionarea din zona caspică şi cea a Orientului Apropiat. Conform unui studiu recent al Comisiei Europene, Bulgaria se află într-o situaţie riscantă în ceea ce priveşte livrarea cu gaze naturale, ea depinzând în proporţie de 90% de gazul rusesc.


Vice-preşedintele guvernului Ekaterina Zaharieva afirma în septembrie 2014 că Bulgaria poate reintra în criza de utilizare a gazelor ca în anul 2009, din cauza relaţiilor complicate dintre Rusia şi Ucraina. Ministrul economiei şi energiei, Vasil Chtonov, avertiza asupra acestor provocări strategice naţionale în domeniul energiei, din cauza faptului că 90% din consumul de gaz din Bulgaria este asigurat prin tranzitul de gaz rus via Ucraina. În acest context soluţiile vizau alte surse, fiind prognozate negocieri cu Grecia pentru asigurarea necesarului de gaz, deşi preţurile deveaneau foarte mari, iar cantităţile insuficiente sau cu Azerbaidjan via coridorul de sud. Bulgaria are deja un acord cu Azerbaidjan privind importul a 1 miliard metri cubi de caz prin coridorul  Shah Deniz începând din anul 2020. Construcţia este însă dificilă, fiind semnat un acord între  o companie naţională din Azerbaidjan, SOCAR, şi Bulgartransgaz, prin care se vor importa 200-300 milioane metri cubi pe an, din anul 2016, putând exporta chiar gaz spre România şi Serbia, chiar spre Ucraina.  Conform previziunilor Bulgartransgaz, anul viitor Bulagaria va produce 800 milioane metri cubi de gaz propriu şi în 2016, 1,3 milliarde metri cubi, o treime din consumul intern, la un preţ cu 30% mai scăzut decât gazul rusesc.
  

Pe data de 14 octombrie 2014 Rusia, prin ministrul rus de externe Serghei Lavrov, în cadrul unei întâlniri la Moscova cu reprezentanţi ai European Business Association, se declara împotriva unei „abordări politice” a UE în problema construirii gazoductului South Stream, obiect al unor lungi dispute între Moscova şi Bruxelles pe fondul crizei ucrainene
. 

Noua şefă a diplomaţiei europene, Federica Mogherini, declara la începutul lunii octombrie 2014 că, „în prezent, nu sunt reunite condiţiile politice” pentru continuarea proiectului South Stream la care sunt asociate grupuri europene, precum cel italian ENI şi cel francez EDF. Comisia Europeană, care considera ca Gazprom a încălcat regulile europene în materie de concurenţă, a obligat Bulgaria să întrerupa lucrările de construcţie la gazoductul South Stream. 

În domeniul apărării şi securităţii, şeful statului bulgar, preşedintele Rosen Plévnéliev, însoţit de ministrul apărării Velizar Şalamanov, considerat arhitectul noii strategii de apărare a Bulgariei, au participat la summit-ul NATO din Ţara Galilor, în perioada 4 - 5septembrie 2014. În preajma summit-ului NATO, în luna august, a fost publicat un raport intitulat Bulgaria în NATO şi apărarea europeană: viziune 2020, document care a dat naştere la numerose comentarii. În versiunea iniţială, Rusia era considerată o ameninţare la adresa securităţii naţionale, poziţie revizuită parţial, la sugestia premierului bulgar Georghi Bliznashki. În final, în document, anexarea Crimeii a fost tratată ca un act ilegal care a contribuit la accentuarea conflictului în Ucraina, ameninţând securitatea Europei, în ansamblul ei. Conforn documentului, Bulgaria devenea una din ţările unei zone cu o mare concentrare de risc şi ameninţări pentru comunitatea euro-atlantică. Pe plan internaţional, intrarea în spirala sancţiunilor economice aplicate Rusiei, ar putea aduce atingeri intereselor prioritare ale Bulgariei, mai ales, în ceea ce priveşte aprovizionarea cu gaz metan. Partidul de opziţie GERB a acceptat în general această viziune, dar a arătat că este necesară dezbaterea publică a documentului, iar socialiştii au atras atenţia că un document de asemenea anvergură nu era de competenţa unui guvern interimar. O problemă delicată a fost şi dotarea armatei bulgare cu avioane de vânătoare, iniţial venite din Rusia, apoi posibil achiziţionate din SUA. Următorul guvern va trebui să decidă  asupra acestei probleme. 

În luna septembrie 2014 a avut loc la Sofia un forum european asupra securităţii cu tema Încotro Europa?, organizat de Fundaţia « Friedrich Niemann »
. Marea prioritate a Europei a fost considerată a fi asigurarea securităţii continentului, mai ales după anexarea Crimeii de către Rusia. Conform opiniei participanţilor, situaţia din Ucraina a devenit o sursă de nelinişte pentru Europa, întrucât ea a bulversat regulile stabilite de decenii în Europa, acelea conform cărora frontierele şi suveranitatea de stat nu trebuie violate. Referitor la viitorul diplomaţiei europene, vice-preşedinta Republicii, Margarita Popova, afirma că acest secol este marcat de schimbări radicale care duc la constituirea unei lumi noi, din punctul de vedere al afirmării libertăţii, securităţii şi democraţiei. Vice-preşedinta Republicii afirma că, în contextul actual, nu se mai pot aplica clişee teoretice şi de acţiune palide (în practică, oamenii nemaifiind predispuşi în mod imanent la realizarea unui compromis pacifist aşa cum afirma în lucrările sale diplomatul american Henry Kissinger). Realitatea polică arăta că multe din conflicte nu sunt numai teritoriale, ci pot declanşa distrugeri devastatoare. În lumea de azi, democraţia, justiţia şi pacea nu mai sunt realităţi generalizate, iar Europa nu are în politica externă atributele statelor, ea încercând să concilieze idealurile cu obiectivele naţionale şi cu o ordine mondială contradictorie. În acest cadru ea a remarcat că politica externă şi de securitate nu fac parte din politicile comunitare, existând o coordonare a unor acţiuni, dar nu politici comune. Conform poziţiei sale, ideea europeană de unitate nu se poate realiza dacă Europa de Sud-Est nu este luată aşa cum este ea şi dacă este plasată la periferia unui continent al cercurilor concentrice
. În cadrul acestui forum european, vice-preşedinta Republicii a recunoscut că Bulgaria nu a reuşit încă să gestioneze adecvat spaţiul post-sovietic. 


Situaţia actuală în zona dintre Siria şi Irak, unde a fost creat Statul Islamic, este preocupantă pentru Bulgaria, întrucât pe teritoriul său trăiesc cetăţeni de origine musulmană, existând posibilitatea intrării pe teritoriul său a unor reprezentanţi ai orientărilor extremiste
. În contextul intensificării acţiunilor teroriste ale Statului Islamic, SUA a anunţat că este gata să constituie o coaliţie de luptă împotriva terorismului Statului islamic. Bulgaria, prin ministrul său de externe, Daniel Mitov a afirmat că este solidară cu această acţiune, întrucât Statul islamic reprezintă un pericol major pentru ţara sa, pentru frontierele externe ale UE. Din această perspectivă, întreaga regiune a Europei de Sud-Est prezintă un interes deosebit, în condiţiile în care, în Grecia se află 500 mii de musulmani, la graniţa Turciei sunt numeroşi refugiaţi, în Ungaria trăiesc 15000 de  musulmani, în România 50000, în Slovenia 60000, în Serbia 400000, în Bulgaria fiind aproape 1 milion (12% din populaţie), majoritatea turci-bulgari. 

Liderul Statului islamic, Abou Bakr Al-Baghdadi, a declarat decizia de a fonda un califat islamic în Europa, prima ţară în care urma să fluture steagul acestuia fiind menţionată Bulgaria. Se pare că ideea nu a avut efectul dorit, administraţia Cultului musulman din Bulgaria dând o declaraţie prin care afirma că acest pseudo-stat islamic nu poate reprezenta religia musulmană, fiind total diferită de aceasta.
 


Temele legate de poziţia Bulgariei faţă de criza din Ucraina, de relaţia cu Rusia şi gestionarea crizei refugiaţilor din Siria, aflaţi pe teritoriul ţării, au constituit puncte de interes ale campaniei electorale pentru alegerile legislative din 5 octombrie 2014.
2. ALEGERILE LEGISLATIVE DIN 5 OCTOMBRIE 2014

2.1 Teme ale campaniei electorale 



 Campania electorală pentru alegerile legislative anticipate a debutat după un an de criză politică gravă şi după o contestare puternică a politicii guvernelor aflate la conducerea ţării. Alegerile legislative din Bulgaria s-au desfăşurat în contextul în care Bulgaria rămânea cel mai sărac stat membru al UE, cu cel mai mic PIB, ea având cel mai ridicat nivel al corupției percepute și, potrivit unui sondaj Gallup din 2012, având cea mai nefericită populație a Europei. Anchete de opinie
 arătau nemulţumirea cetăţenilor faţă de calitatea serviciilor publice esenţiale, în special preocuparea a două treimi din cei intervievaţi pentru sistemul de sănătate. Un sfert din repondenţi aveau ca prioritate piaţa muncii, locurile de muncă, veniturile şi creşterea economică. O persoană din patru era preocupată de sistemul de educaţie. Aceste date arătau că politicile sectoriale ar trebui să constituie priorităţile viitorului parlament şi guvern. Sociologii atrăgeau atenţia că acest consens asupra problemelor prioritare nu trebuia confundat cu consensul asupra reformelor prognozate a fi realizate în viitor. Societatea bulgară era foarte divizată în ceea ce privea aplicarea unor reforme, mai ales în domeniul sănătăţii şi pensiilor. Demn de remarcat era faptul că 67% din persoanele majore declarau că au fost afectate de criza economică ceea ce explica pesimismul a două treimi din cei anchetaţi. În Bulgaria, pesimismul socio-economic se combina cu atitudinea negativă, cu neîncredere faţă de instituţii, chiar faţă de instituţiile europene.


Criza politică dura de aproape doi ani și era în curs de desfășurare, aceasta având un impact negativ asupra economiei și investițiilor. Criza ruso-ucrainiană, inundațiile din această vară, deficitul fiscal în creștere și destabilizarea băncilor au înrăutăţit situaţia. Majoritatea populaţiei şi analiştilor politici şi economici considerau că, în prezent, nu exista aproape nici un semn că situația s-ar putea îmbunătăți în curând. 


În campania electorală s-au înscris 18 partide politice şi 7 coaliţii electorale. În general, partidele politice au făcut promisiuni populiste, dar era foarte dificil de spus care politici vor fi puse în aplicare după alegeri. Mulţi politologi bulgari apreciau că platformele partidelor din Bulgaria nu au fost altceva decât un accesoriu electoral, nefiind luate în serios nici de politicieni, nici de alegători. Candidații naționaliști au propus idei despre centralizarea companiilor de electricitate sau măsuri pentru crearea a două milioane de locuri de muncă, lucruri irealizabile. Promisiunile electorale s-au referit la energie mai ieftină, la elaborarea unui sistem mai bun de  impozitare și de îngrijire medicală, la prețuri accesibile, acestea având aşadar un puternic caracter populist. Experţii economici au avertizat că ele nu aveau soluţii practice, pentru că prețurile la energie erau deja mai mici decât oriunde în UE, se aplica o "cotă unică" de 10 la sută care nu mai poate fi scăzută, iar o redistribuire a impozitelor ar fi putut sufoca mediul economic. În domeniul sănătăţii, exista o corupție accentuată, sistemul fiind subfinanţat. În general, promisiunile electorale au oscilat între două ideologii: cea a  partidelor de stânga care ofereau creşterea salariilor, prin redistribuirea sau creşterea impozitelor şi cea a partidele de dreapta care promiteau scăderea impozitelor, pentru încurajarea spiritului antreprenorial.


Mulţi analişti au apreciat că nivelul corupției din Bulgaria reprezenta o mare amenințare la adresa statului, afirmându-se că singura soluție ar fi reconstruirea sistemului instituţional de stat, aflat în prezent sub dominaţia unor interese private. O problemă centrală era rata mare a criminalității care, după aderarea la Uniunea Europeană în anul 2007, scăzuse uşor. Opinia generală era că structuri oligarhice erodaseră încrederea majorităţii bulgarilor în instituțiile țării. În acest context preelectoral, analiştii considerau că miza alegerilor era dacă ţara va rămâne o oligarhie sau va deveni o societate după model european
.  


Înaintea alegerilor legislative, studiile sociologilor anunţau o participare redusă a electoratului la scrutin, acesta nefiind convins că votul are un sens, că poate folosi la ceva. Studiile arătau că cetăţenii bulgari considerau că întreaga clasă politică era preocupată de propria persoană, fiind dominată numai de interese egoiste.
 Tinerii, deşi reprezentau o categorie neomogenă, nu păreau preocupaţi de problemele societăţii, nici de campania electorală, nici de alegerile legislative.  La protestele sociale care au marcat viaţa socială bulgară, tinerii au avut revendicări specifice, studiile arătând că majoritatea avea o atitudine dominant carieristă. 

În campania electorală, președintele bulgar, Rosen Plevneliev, a declarat că este important ca politicienii să-și asume angajamente clar definite și realiste și să propună soluții concrete la problemele existente. El a afirmat că politicienii ar trebui să adopte o abordare mult mai modestă și mai loială poporului, luând în considerare ultimii doi ani de confruntare politică gravă. Președintele bulgar Rosen Plevneliev a sugerat că un eșec al formării unui guvern după alegerile anticipate din 5 octombrie ar fi în detrimentul țării. El a denunțat promisiunile electorale exagerate, cum ar fi crearea de 1 milion de locuri de muncă, având în vedere că au fost un total de 400 000 de șomeri, și o reducere a prețurilor la energie cu 20%, în condițiile în care Compania Electric Național (NEK) ar da faliment în cazul unei scăderi de preț de 15%. Rosen Plevneliev a cerut partidelor politice să se abțină de la conflicte politice violente care ar rupe orice punți de comunicare, ele trebuind să redevină active după alegeri. 


Partidul Socialist Bulgar a organizat în iulie 2014 Congresul extraordinar, în vederea ocupării postului de preşedinte al partidului, lăsat liber, în mod surprinzător, de demisia lui Sergheï Stanicev, care a optat pentru un post de eurodeputat. Bilanţul celor 13 ani în care Sergueï Stanichev s-a aflat la conducerea partidului a fost presant, întrucât el a pierdut numeroase scrutinuri electorale. În acest context, partidul socialist s-a aflat în faţa unui moment important de bilanţ, reevaluări, concluzii şi schimbare. Unul dintre candidaţii la funcţia de preşedinte al partidului a fost Dragomir Stoïnev, fost ministru al economiei şi energiei, alături de Maya Manolova, vice-preşedinte al Adunării Naţionale. În cadrul Congresului, ea a invitat liderii socialişti să facă publice relaţiile cu diverşi actori economici.  Partidul Socialist a desemnat noul său lider pe data de 27 iulie, în persoana lui Mihail Mikov, ales cu 377 voturi la al 48-lea Congres, devansându-l astfel pe Dragomir Stoïnev care a obţinut 333 voturi. 
La Congres, Mihail Mikov a afirmat că alegerile legislative din octombrie vor fi o luptă pentru o Bulgarie mai bună şi mai deschisă, pentru un partid socialist mai responsabil, capabil a depăşi diviziunile societăţii şi eşecurile politice. El a subliniat că 20% din candidaţii partidului său vor fi noi personalităţi politice. În domeniul legislativ, ar trebui adoptate modificări legislative în ceea ce privește băncile comerciale și supraveghere bancară, pentru a reduce riscul deponenților. Activitatea Băncii Naționale din Bulgaria ar trebui să fie revizuită cu atenție, pentru ca aceasta să acționeze ca un susținător al stabilității în cadrul sistemului bancar. Competențele Comisiei de Supraveghere Financiară ar trebui extinse și instituția ar trebui să aibă dreptul de a controla punerea în aplicare a normelor privind primirea și utilizarea fondurilor publice de la băncile comerciale. În domeniul social, socialiștii au susținut reducerea şomajului la jumătate în două mandate complete. Conform programului electoral, salariul minim, pensiile și ajutoarele sociale ar trebui să crească treptat, în conformitate cu productivitatea muncii si costul real al vieţii de zi cu zi. În ceea ce priveşte comunitățile etnice (și mai ales cea a persoanelor de etnie romă), ar trebui continuate eforturile de integrare, statul asigurându-se că  acestea au puse la dispoziţie facilităţi, dar, şi că acestea îşi îndeplinesc obligațiile de cetățeni bulgari activi. În domeniul politicii externe, partidul a subliniat că este categoric împotriva oricăror încercări de a stimula confruntările între UE și Rusia, aplicarea unor sancțiuni suplimentare Rusiei fiind considerate inoportune. 


Coaliţia de stânga BSP din care făcea parte Partidul Socialist a promis în programul său electoral să lupte împotriva nedreptății sociale, solicitând alegătorilor să dea sprijinul pentru o "schimbare radicală", întrucât, în guvernarea anterioară nu a reușit să îndeplinească obiectivul realizării "dezvoltării durabile accelerate" a Bulgariei
. Conform programului electoral, din punct de vedere economic, un stat ar trebui să acționeze nu doar ca o autoritate de reglementare, ci şi ca un proprietar și investitor, care participă în sectoare-cheie pentru a atenua impactul social negativ al mecanismelor de piață. Statul ar trebui să pună în prim plan prioritățile dezvoltării economice: energia, agricultura și industria de prelucrare aferente, turismul, anumite sectoare de inginerie, chimie și tehnologiile informaționale, cultura și industriile creative. Statul ar trebui să fie, de asemenea, responsabil pentru eliminarea inegalităților între diferitele regiuni ale ţării. 
Ca membră a UE, Bulgaria ar trebui să pună în aplicare o politică europeană activă, protejând în același timp propriile interese naționale. Referitor la o viitoare participare la guvernare, au fost stabilite câteva "linii roșii": introducerea sistemului de impozitare progresivă atat pentru persoane fizice și de impozitare pe familie; creșterea finanțării de stat pentru educație în școli de stat și municipale; un sistem de sănătate care să implice un angajament mai puternic al statului, cu acces egal la servicii medicale, în toate regiunile din Bulgaria, introducerea unui standard clar pentru activități medicale și a condițiilor financiare egale pentru toate tipurile de spitale; reforma sistemului de pensii în care deciziile privind vârsta de pensionare sunt legate de speranța de viață; reindustrializarea Bulgariei, prin crearea unui mediu de producție nou, modern; continuarea proiectului conductei South Stream, dezvoltarea energiei nucleare, prin luarea de măsuri active pentru construirea centralei nucleare Belene Plant (CNE), prelungire a termenului de exploatare a Unității 5 și 6 din Kozlodui CNE, continuarea consolidării capacităților de la Kozlodui NPP. Coaliţia s-a pronunţat că nu ar fi de acord nici cu aplicarea tehnologiilor de explorare a gazelor de șist și de extracție și cu cele de gazeificare a cărbunelui. 

Georgi Parvanov, fostul preşedinte al Republicii (în perioada 2002-2012) a părăsit Partidul Socialist la începutul anului 2014 şi a fondat Alternativa pentru renaşterea bulgară (ABV), împreună cu Ivaïlo Kalfin, fostul ministru de externe (din perioada 2005-2009). Acest partid s-a pronunţat pentru constituirea unei republici prezidenţiale şi s-a declarat gata să participe la orice coaliţie guvernamentală care nu ar include Mişcarea pentru Drepturi şi Libertăţi. Alternativa pentru Renaşterea Bulgară  (ABV) a cerut în programul său electoral îmbunătăţirea echităţii fiscale, reintroducerea impozitului progresiv pe venit și introducerea veniturilor impozabile per familie, precum şi necesitatea de a remedia dezechilibrele dintre impozitele directe și impozitele indirecte.
 Mișcarea ABV a propus de asemenea aplicarea unei taxe pentru operațiunile financiare, reintroducerea taxei pe mari moșteniri și o reducere a ratei TVA pe produse farmaceutice. În programul său electoral formaţiunea ABV a propus trei obiective strategice: crearea unui nou model de creștere economică durabilă care viza stimularea calității și productivității muncii și a nivelurilor salariilor, precum și îmbunătățirea competitivității; un nou model de educație și formare profesională, cu scopul de corelare a sistemului de învățământ cu noua structură a economiei; un nou model de creare a locurilor de muncă și de creştere a valorii forței de muncă
. Partidul s-a pronunţat pentru creşterea prerogativelor prezidențiale, introducerea unui sistem electoral majoritar, o reducere substanțială a subvențiilor de partid, folosirea referendumurilor ca mijloace de consultare și exercitarea unui control civil mai mare asupra activității partidelor politice, asupra instituțiilor de stat și asupra sistemului judiciar. Mișcarea ABV a susţinut descentralizarea guvernării, inclusiv o independență financiară mai mare a regiunilor, precum și acordarea mai multor competențe către autoritățile locale și introducerea e-guvernării la nivel central și local. Pe plan european a susţinut aprofundarea integrării UE, dar a avertizat asupra formării unei Europe cu cercuri concentrice, în care unele țări "sunt mai egale decât altele." Mișcarea ABV a insistat asupra faptului că Bulgaria nu ar trebui să se abată de la principiile și valorile UE și NATO. 
La începutul anului 2014, fostul jurnalist Nikolay Barekov a format Bulgaria fără cenzură (BBC). Acest partid s-a prezentat la alegerile europene în coaliţie cu Mişcarea naţională bulgară (VMRO) a lui Krasimir Karakaşanov, cu Uniunea populară agrariană a lui Rumen Ionciev şi cu Mişcarea Sfântul Gheorghe a lui  Dragomir Stefanov, obţinând 10,66% din voturi, respectiv 2 mandate în Parlamentul European. 
Formaţiunea politică Bulgaria fără Cenzură a avut ca obiective electorale: dezvoltarea agriculturii, turismului, energiei, producției de alimente și înaltei tehnologii. În programul electoral s-a propus crearea a 150.000 de noi locuri de muncă în fiecare an și a 1 milion de noi locuri de muncă până în anul 2022. Formaţiunea politică Bulgaria fără Cenzură a promis reducerea subvențiilor de partid cu 10% din valoarea lor actuală. În program au fost înscrise de asemenea: acordarea de medicamente gratuite şi asistenţă medicală gratuită pentru copii, mame, pensionari și persoanele cu handicap; nivelarea salariul mediu în toate regiunile bulgare și atingerea nivelului salariului mediu european până în anul 2020. Bulgaria fără cenzură a avut ca obiectiv politic utilizarea eficientă a fondurilor agricole care ar da prioritate micilor producători, precum și protecția exporturilor, a prețurilor de achiziție ale produselor agricole bulgare. 
Conform declaraţiilor din campania electorală, partidul va sprijini producătorii de energie din Bulgaria, construirea de noi centrale nucleare, cu resurse externe. Partidul a promis de asemenea majorarea salariilor ofițerilor de poliție și armată. Pe plan european, partidul lui Nikolai Barekov a susţinut intrarea Bulgariei în Uniunea bancară europeană, precum și realizarea unei creșteri economice durabile și stabile de 3% în primul trimestru și 5% în al doilea. 
În domeniul apărării naţionale, obiectivele programului electoral au fost: consolidarea rolului Bulgariei în NATO, prin specializarea armatei în domeniul medicinei militare și înaltei tehnologii și transformarea Bulgariei în punctul de sănătate a NATO, precum și atitudinea echilibrată a Bulgariei față de partenerii săi din afara UE și NATO, respectiv Rusia și China
. Partidul a avut unele probleme interne, Mişcarea naţională părăsind această alianţă pentru a forma Frontul patriotic, împreună cu Frontul naţional pentru salvgardarea Bulgariei al lui Valeri Simeonov. Mişcarea a dorit formarea unui guvern de salvare naţională, alături de GERB, întrucât considera că, după 25 de ani de experimente politice, ţara este în pragul dezastrului. 


Coaliţia Blocul Reformist, formată pe data de 20 decembrie 2013, a reunit formaţiunea politică Democraţii pentru Bulgaria puternică a lui Radan Kanev; Mişcarea Bulgaria pentru cetăţeni, a Meglenei Kuneva, fost comisar european (2007-2009) şi fost ministru de externe (2002-2006; Uniunea forţelor democratice condusă de Bozhidar Lukarski; Partidul naţional Libertate şi Demnitate şi Uniunea naţională agrară bulgară. Coaliţia Blocul reformist s-a pronunţat în favoarea realizării unei coaliţii de dreapta pentru amendarea Constituţiei. Blocul Reformist a propus în programul electoral reforma sistemului judiciar pentru a garanta independența instanțelor judecătorești și pentru a feri sistemul de justiție de corupție și influență politică. În acest sens, s-a propus ca procurorul-șef să fie ales de către Parlament
. De asemenea, se dorea introducerea controlului instanțelor, a procurorilor și a Consiliului Judiciar Suprem de către Parlament, pentru a face sistemul judiciar cât mai responsabil. 
Blocul Reformist a stabilit următoarele priorități ale activităţii sistemului de justiție și securitate: îmbunătățirea performanței Ministerului de Interne în colectarea de date fiabile și eradicarea corupției; extinderea funcțiilor de investigație ale Agenției Vămilor și acordarea unui rol mai activ Comisiei de Supraveghere Financiară și Agenției Naționale de Administrare Fiscală; introducerea unor modificări legislative care vizează îmbunătățirea performanței activităţii agențiilor de securitate și înființarea unui serviciu de informații unificat. 
În domeniul economiei programul electoral a stabilit ca obiective creșterea eficienței managementului finanțelor publice pentru a asigura un nivel redus al datoriei publice, inflației și deficitului bugetar, care va permite Bulgariei să se pregătească pentru aderarea la zona euro. Pentru a atinge aceste obiective, partidul se angaja să mențină datoria publică la un nivel scăzut; să stabilească un buget de stat echilibrat şi să limiteze cheltuielile publice la 38% din PIB; să menţină consiliul monetar și nivelele de impozitare curente; să acţioneze pentru aderarea Bulgariei la Uniunea Bancară Europeană; să îmbunătățească climatul de afaceri prin reducerea sarcinii administrative și încurajarea investițiilor străine în Bulgaria; introducerea stimulentelor economice pentru exportatori și societățile care contribuie la crearea de produse inovatoare, introducerea unui sistem de achiziții publice pe o bază în întregime electronică, pentru a spori transparența și pentru a asigura grad egal de acces tuturor participanților; liberalizarea pieței energetice și dezvoltarea durabilă a infrastructurii energetice moderne, cu consum redus de energie și creșterea eficienței energetice a întreprinderilor și gospodăriilor din Bulgaria. 
În domeniul administraţiei, Blocul Reformist viza eliminarea interferențelor politice în activitatea organelor administrației de stat prin: introducerea de reguli general valabile pentru desemnarea funcționarilor de la diferite niveluri de guvernare; înființarea unei autorități de reglementare independente de supraveghere a numirii oficialilor din administrația de stat; întroducerea e-guvernării, a transparenţei la nivel central și regional, cu scopul de a reduce corupția, precum și efectuarea de servicii administrative mai ieftine și mai rapide pentru persoane fizice și juridice. În domeniul dezvoltării regionale se propunea creşterea nivelului de descentralizare financiară, prin transferul unor competenţe de la guvernul central către guvernele locale.

Obiectivele de politică externă ale Blocului Reformist au fost: participarea activă a Bulgariei în procesul de luare a deciziilor în cadrul UE; mobilizarea tuturor resurselor diplomatice bulgare pentru realizarea intrarării țării în zona Schengen; apărarea și susținerea intereselor minorităților naționale bulgare în străinătate. Obiectivele în domeniul apărării includeau: modernizarea armelor și echipamentului armatei bulgare; realizarea unor achiziții publice pentru armată, cu scopul de a elimina corupția intermediarilor; utilizarea la maxim a potențialului științific și de producție bulgar în dezvoltarea, producerea și achiziționarea de echipamente de apărare pentru Bulgaria și aliații săi din NATO. 


Liderul partidului Cetăţenii pentru dezvoltarea europeană a Bulgariei - GERB, Boïko Borisov, a declarat că va realiza un dialog cu toate forţele politice de centru -dreapta pentru a găsi un consens în legătură cu priorităţile naţionale. Şeful campaniei electorale a partidului GERB a fost Tsvetan Tsvetanov, fost ministru de interne (2009-2013), acuzat în instanţă de a fi împiedicat ascultări telefonice decise de un judecător. Boïko Borissov avertiza în timpul campaniei electorale că posibila fragmentare politică produsă în alegeri ar putea agrava criza politică şi economică, el anunţând că, pentru redresarea ţării, ar fi necesar un împrumut FMI de 5-6 milliarde leva. Conform opiniei sale, minoritatea musulmană din Bulgaria ar trebui să reprezinte o punte de legătură cu societatea bulgară, nu un instrument de declanşare a unor noi clivaje sociale. 

Partidul Cetăţenii pentru dezvoltarea europeană a Bulgariei (GERB) s-a aflat pe timpul campaniei electorale în fruntea sondajelor de opinie, liderul lui afirmând că are nevoie de majoritatea absolută a voturilor.
2.2  Rezultatele alegerilor şi semnificaţia lor politică

Parlamentul monocameral bulgar Narodno Sabranie are 240 deputaţi, aleşi pentru un mandat de 4 ani, în 31 circumscripţii electorale plurinominale care corespund departamentelor ţării (oblasti). Modul de scrutin este mixt: 31 deputaţi fiind aleşi prin scrutin majoritar, prin sistemul First past the post şi 209 deputaţi prin scrutin proporţional cu liste închise, prin metoda Hare-Niemeyer. Candidaţii trebuie să aibă vârsta minimă de 21 ani, iar formaţiunile politice trebuie să treacă pragul electoral de minimum 4% din voturi. Pentru a participa la alegeri, partidele politice trebuie să depună 10 000 leva şi semnăturile a cel puţin 7000 de alegători din circumscripţia electorală unde candidează.


Conform datelor oficiale, rezultatele finale ale alegerilor au fost următoarele:

	Partide politice
	Voturi exprimate %
	Număr de mandate


	Cetăţenii pentru dezvoltarea europeană a Bulgariei (GERB) centru-dreapta

	             32, 66
	                85

	Partidul Socialist (PSB) centru-stânga

	              15,34
	                40

	Mişcarea pentru drepturi şi libertăţi (DPS) 


	              14,79  
	                 35

	Blocul reformist (RB)

	               8,92
	                 23

	Frontul patritotic

	               7,30
	                 19

	Bulgaria fără cenzură (BBC)
	               5,69


	                 16

	Ataka

	                4,53
	                  11

	Alternativa pentru renaşterea bulgară  (ABV)  

	                4,16
	                  11



Participarea la vot a fost de 45%, cea mai slabă participare de la căderea comunismului până în prezent.
 Mulţi analişti au apreciat că votul electoratului bulgar a fost un mod de reacţie a societăţii la abuzurile puterii şi la criza economică şi politică prelungită în care s-a aflat ţara în ultimii ani.



Formaţiunea politică de centru-dreapta Cetăţenii pentru Dezvoltarea Europeană a Bulgariei (GERB), principalul partid de opoziţie condus de Boïko Borissov, fost premier (în perioada 2009-2013), a câştigat alegerile legislative care s-au defăşurat pe data de 5 octombrie 2014. Ea a obţinut 32,66% din voturi, respectiv 85 mandate din cele 240 disponibile în Adunarea Naţională (Narodno sabranie), ceea ce a reprezentat un recul de -12 faţă de rezultatele obţinute la precedentul scrutin din mai 2013. Partidul Socialist condus din 12 iulie 2014 de Mihail Mikov, a avut 15,34% din voturi, 40 mandate, o scădere considerabilă a scorului electoral precedent (- 44). Pe locul al treilea s-a plasat Mişcarea pentru Drepturi şi Libertăţi (DPS), condusă de Liutvi Mestan care a reprezentat minoritatea turcă, ea reuşind să aibă 14,79% din voturi şi 35 mandate (-1). În Parlament vor mai fi reprezentate încă 5 formaţiuni politice: Blocul reformist (RB), ce a reunit Democraţii pentru o Bulgarie puternică a lui Radan Kanev, Mişcarea Bulgaria Cetăţenilor a Meglenei Kuneva, fostul comisar european (din perioada 2007-2009), Uniunea Forţelor Democratice, Partidul Naţional Libertate şi Demnitate şi Uniunea Naţională Agrară  care a obţinut 8,92% din voturi şi 23 deputaţi. Formaţiunea Frontul Patritotic a obţinut 7,3% din voturi  şi 19 mandate. Partidul intitulat Bulgaria fără Cenzură (BBC), fondată şi condusă de fostul jurnalist de televiziune Nikolay Barekov, a avut 5,59% din voturi, respectiv 16 mandate, iar formaţiunea de extremă-dreapta Ataka, a lui Volen Siderov, a obţinut 4,53% din voturi, respectiv 11 mandate (-12). Alternativa pentru Renaşterea Bulgară  (ABV)  a lui Georgi Parvanov, fostul preşedinte al Republicii (din perioada 2002-2012), a obţinut 4,16% din voturi, respectiv 11 mandate. 


Observatorii OSCE ai alegerilor legislative din Bulgaria din 5 octombrie 2014 au remarcat faptul că aceste alegeri s-au desfăşurat corect, într-o atmosferă calmă. Ei au subliniat că alegerile s-au derulat pe fondul crizei politice şi economice care a determinat apariţia unui sentiment de decepţie faţă de politicieni, faţă de rezultatele politicilor aplicate de guverne în ultimii ani. Ei au mai remarcat absenţa unei reale campanii electorale şi lipsa de interes a media care nu au publicat materiale de analiză politică, investigaţii, restrângând informaţiile la care ar fi putut avea acces publicul larg. Toate aceste elemente au accentuat neîncrederea electoratului în politică şi în procesul electoral, în general. 
Nesoluţionarea problemelor grave a avut drept cauze absenţa controlului asupra relaţiilor dintre politică şi afaceri, lipsa unui răspuns concret la problemele reale ale electoratului. În timpul desfăşurării alegerilor au fost remarcate 300 de neregularităţi, din care două ar putea fi aduse în faţa justiţiei. Referitor la unele cazuri de vot dirijat, observatorii din partea Adunării Parlamentare a Consiliului Europei au arătat că acestea au reflectat starea de sărăcie, nivelul scăzut de instrucţie a electoratului, în unele situaţii chiar necunoaşterea limbii oficiale. Observatorii internaţionali au remarcat faptul că această compoziţie heterogenă a celei de a 43-a Adunări Naţionale, în care vor fi reprezentate 8 formaţiuni politice, va implica o abordare politică matură, unirea partidelor politice în jurul unor priorităţi naţionale, depăşirea intereselor particulare ale diferiţilor politicieni. Ei au făcut de asemenea un apel către poporul bulgar îndemnându-l să-şi dovedească dragoste de patrie, rămânând în propria lor ţară
.


În Parlamentul bulgar vor fi reprezentate aşadar 8 formaţiuni politice ceea ce va reprezenta o fragmentare accentuată a scenei politice bulgare. Din punct de vedere politic, rezultatele electorale au arătat că, în ultimii ani, unele partide, precum Mişcarea Drepturilor şi Libertăţilor, partid al minorităţii turce, au pierdut din susţinerea electorală şi că alte noi formaţiuni politice nu au avut greutatea unui adevărat partid politic, fiind formaţiuni politice încă amorfe, cu obiective politice nedeterminate clar, deşi numele lor invocă scopuri patriotice
. 
Analiştii politici afirmau că problema nu era atât numărul partidelor care vor forma coaliţia, ci orientarea politică a viitorului guvern, format din formaţiuni politice create mai mult sau mai puţin artificial, ceea ce ar expune la majorităţi politice fragile şi la dificultăţi în aplicarea unor reforme serioase.
 Analiştii internaţionali au remarcat faptul că, B. Borisov se va confrunta cu provocarea de a forma un guvern stabil într-un parlament puternic polarizat, dar un guvern stabil reprezintă o necesitate urgentă în Bulgaria, ţară care se confruntă cu o serie de probleme, cu o criză politică gravă care durează din anul 2012, inclusiv cu criza sistemului bancar, cu o economie lentă și cu creșterea presiunii Rusiei
. Boiko Borisov a declarat că Bulgaria va sprijini proiectul South Stream, numai în cazul în care are aprobarea UE, dar o rezoluție rapidă pe această temă pare puțin probabilă.   

Participarea redusă la vot a exprimat o lipsă acută de încredere a electoratului în democraţia reprezentativă,
analiştii străini remarcând faptul că această criză nu era nici numai economică, financiară,  socială, demografică ci era o criză morală, a valorilor care a produs o neîncredere aproape generală în oamenii politicii şi politică în general. Căderea încrederii în democraţia parlamentară reprezenta un semnal grav, analiştii străini recomandând formarea unui coaliţii politice cât mai largi, capabile a exprima cerinţele a cât mai multor alegători. Ei recomandau realizarea cât mai rapid a unei reforme a sistemului judiciar, a administraţiei, lupta eficientă contra corupţiei. 
  

Unul din principalele rezultate cu semnificaţie pozitivă este acela că bulgarii au optat pentru calea euro-atlantică, pentru Uniunea Europeană şi NATO, ceea ce ar permite Bulgariei să joace rolul de intermediar între Rusia şi UE, NATO şi SUA. Simpatia Bulgariei pentru Rusia, trecutul istoric, va putea să determine o poziţie specifică a acestei ţări în conflictul din Ucraina.Photo

Preşedintele ţării Rossen Plevneliev a reamintit imediat după alegeri că viitoarea echipă guvernamentală va trebui să poată realiza reforme importante, precum cele ale sistemului sănătăţii, educaţiei şi pensiilor. Pe plan extern, guvernul va trebui să se confrunte cu provocări majore precum criza ucrainiană, criza din Orientul Mijlociu, finanţarea programelor europene, stabilitatea sistemului bancar bulgar, afuxul de refugiaţi sirieni în Bulgaria. În aceste condiţii, formarea guvernului a fost dificilă, liderul partidului câştigător, Boiko Borisov, declarând că dorea să nu ajungă într-un impas politic. El a făcut apel la partidele politice să reflecteze la găsirea unor soluţii politice în numele menţinerii stabilităţii. Un eşec politic ar însemna reorganizarea alegerilor, ceea ce ar crea dificultăţi majore pentru ţară. 

În primul său mandat, Boïko Borissov a reuşit să guverneze timp de trei ani şi jumătate cu un guvern minoritar, având uneori sprijinul celor din partidele tradiţionale de dreapta, alteori cel al celor ultranaţionaliste sau al independenţilor. În forumul legislativ, formaţiunea GERB deţine doar cu 5 mandate în plus faţă de socialişti şi MDL. Încă din timpul campaniei electorale GERB sublinia faptul că în Bulgaria nu este încă posibilă formarea unui guvern de coaliţie cu opoziţia formată din socialişti şi alte partide de stânga, ca în alte state europene, întrucât acesta ar reprezenta o sursă de instabilitate. Liderul socialist Mikhaïl Mikov declarase la rândul său că rezultatele alegerilor arătau că electoratul bulgar a decis ca partidul său să fie în opoziţie, o opoziţie constructivă şi loială intereselor cetăţenilor.
 Conform datelor oferite de institutele de cercetare a opiniei publice Alpha și Gallup, Partidul de centru-dreapta GERB, s-a bucurat de sprijin din partea categoriilor de vârstă cuprinse între 18-30 de ani, aceeași tendință observându-se în rândul celor cu vârsta 31-60 ani. Socialiștii au fost preferaţi de alegătorii în vârstă de peste 60 de ani. GERB a fost preferat de absolvenții de facultate și de liceu, în timp ce DPS a atras un sprijin substanțial din electoratul absolvenților de liceu
. 


În aceste condiţii, singurele partide care puteau susţine viitorul guvern ar fi fost cele din Blocul Reformist, o coaliţie de partide de centru-dreapta  cu care se putea stabili mai uşor un compromis politic
.  

Cel mai recent sondaj de opinie arăta că 70 la sută din populație era sceptică în ceea ce privește noul guvern și că jumătate dintre bulgari nu se așteaptau să vadă îmbunătățiri ale situaţiei actuale. La acest nivel, viitorul guvern se va confrunta cu provocări enorme, mai ales în această iarnă când Bulgaria va fi total dependentă de gazul rusesc. Unii analişti au considerat că preocuparea majoră era formarea unui guvern, în perioada următoare trebuind să fie votată rectificarea bugetului, cu termen până la data de 30 noiembrie 2014. 


Imediat după alegeri, liderul partidului GERB, Boiko Borissov, a declarat că îşi asumă riscurile guvernării, solicitând celorlalte partide deschiderea spre compromis, multe din scorurile electorale mici ale unor partide nejustificând, în opinia sa, emiterea unor pretenţii mari, afirmarea unui egoism politic care ar dăuna ţării întregi. Dacă nu se va reuşi formarea unui guvern, Preşedintele Republicii,  Rossen Plevneliev va fi obligat să dizolve Adunarea Naţională, să numească un guvern interimar care ar pregăti şi organiza noi alegeri parlamentare.

Negocierile GERB cu partidele politice au început imediat după anunţarea rezultatelor oficiale ale alegerilor şi s-au derulat în două etape, fiecare de câte şapte zile. În discuţie s-au aflat cele 18 priorităţi formulate de partidul GERB, fiind stabilit un acord asupra 12 dintre ele, restul fiind în dezbatere prelungită. 


Formaţiunea GERB a iniţiat primele runde de consultări
, cu Mişcarea drepturi şi libertăţi care putea susţine guvernul fără a intra în coaliţie de guvernare. Liderul partidului MDL, Lutfi Mestan, a afirmat că trebuie format repede un guvern capabil a elimina riscul intrării în spirala crizei politice. El s-a arătat dispus formării unei „antante naţionale” sub cupola principiilor euro-atlantice.


Reprezentantul Blocului reformist, de dreapta, Radan Kanev, a declarat că susţine ideea reunirii în jurul unui program politic optimal, în folosul intereselor cetăţenilor ţării. El a menţionat că, în contextul politic actual, ar fi iluzorie crearea unei coaliţii ideale, optând pentru o  coaliţie în jurul unor priorităţi majore. 


Co-preşedintele Frontului patriotic, Valeri Simeonov, a afirmat că formaţiunea sa este deschisă negocierilor politice cu toate partidele, cu excepţia MDL şi Blocului reformist. 

Imediat după alegeri, partidul Alternativa pentru renaşterea bulgară ABV, un grup dizident din Partidul Socialist Bulgar, condus de fostul președinte Georgi Parvanov, a declarat că nu va lua parte la un guvern de coaliţie centru-dreapta cu partidul GERB, diferențele dintre ABV și GERB fiind foarte mari, dar va sprijini măsurile care vor ajuta ţara să depăşească dificultăţile iernii. 

Boiko Borisov a dominat scena politică bulgară din anul 2006, orientarea sa politică de dreapta, cu accente populiste, fiind susţinută de discursurile unei personalităţi cu o carismă personală deosebită. Fost bodyguard al  lui Todor Jivkov şi al ultimului rege, Simeon al II-lea, a înființat propriul partid GERB în anul 2009 şi a câştigat scrutine importante. El a reușit să devină prim-ministru în perioada 2009-2013, apoi a devenit lider al opoziţiei, organizând în vara 2014 protestele "anti-Oreşarski.  Conform opiniei analiştilor, politica sa a fost întemeiată pe două principii: atingerea stabilității financiare în timp de criză și realizarea prosperităţii ţării prin accesarea fondurilor UE. Obiectivul politic al menţinerii stabilităţii a fost realizat prin aplicarea unei politici de austeritate permanentă și preventivă, în care au fost suprimate o parte a drepturilor salariale ale lucrătorilor, ale pensionarilor și prin reducerea finanţării sistemelor de sănătate, educație și asistență socială. B. Borisov a afirmat de multe ori că el are un stil asemănător mentorului său politic, cancelarul german Angela Merkel. Conform concepţiei sale, într-o situație de austeritate, fondurile europene devin un factor economic cheie. 
B. Borisov este considerat o personalitate politică abilă, o combinaţie de popularitate şi contestaţie
, el reușind să iasă de la putere, totdeauna, într-un mod foarte abil, folosind demisia ca o modalitate de a se revigora politic și de a șterge toate conexiunile utilizate anterior la putere. Ca şi în trecut, el a lansat după alegerile din 5 octombrie 2014 o strategie politică abilă, anunţând, ca şi în anul 2009, ideea unui guvern minoritar, sprijinit în cadrul Adunării Naționale de către alte partide.

Activitatea noului Parlament a început pe data de 27 octombrie 2014, iar în prima şedinţă liderii celor 8 partide au prezentat programul fiecărui grup parlamentar. Deputata partidului GERB, Tzetska Tzatceva, a fost aleasă preşedinta Adunării Naţionale. 

În discursul său în faţa Parlamentului, Preşedintele Republicii, Rosen Plevneliev a cerut un larg consens politic, măsuri urgente anti-criză şi reforme structurale. Liderul partidului GERB, Boiko Borisov, a prezentat în faţa Parlamentului trei opţiuni pentru formarea noului guvern: un mandat de scurtă durată, unul de doi ani şi unul de patru ani. Acestea vor fi discutate cu partidele politice bulgare. Guvernul a prezentat în Parlament, în aceeaşi zi, proiectul de rectificare a bugetului pentru anul 2014 şi al Casei naţionale de asigurări de sănătate, buget care are deficite majore. 

Prima şedinţă a Parlamentului a fost însoţită de manifestaţii a susţinătorilor şi opozanţilor partidelor, precum şi a miilor de clienţi ai CorpBank, puternic afectaţi de criza bancară. Tot pe data de 27 octombrie 2014, Banca Naţională a prezentat un raport în faţa Parlamentului referitor la situaţia CorpBank, la derularea evenimentelor, la măsurile luate şi la decizia plasării băncii sub tutela Băncii Naţionale. În situaţia dată Banca Naţională va trebui să retragă licenţa bancară. O decizie se va lua în zilele următoare, în urma căreia Fondul bulgar de garantare a depozitelor bancare trebuind să plătească la limita de 100000 euro.

 
Liderul partidului câştigător în alegeri, Boiko Borisov a anuntat ca va forma probabil un guvern minoritar, împreună cu Blocul Reformist, tot de centru-dreapta. El a declarat că singura formulă posibilă este o coaliţie minoritară GERB - Blocul Reformist ce ar putea fi sprijinită în Parlament şi de nationaliştii din Frontul Popular. În urma scrutinului, GERB a obtinut 84 din cele 240 de mandate parlamentare, iar Blocul Reformist deţine 23 de mandate. Cele două partide nu pot forma decât un guvern minoritar, iar un eventual sprijin din partea Frontului Popular ar asigura acestui executiv doar o majoritate fragilă. Acordul de constituire a coaliţiei urma să fie transmis celorlalte partide parlamentare pentru ca acestea să poată preciza ce initiaţive guvernamentale sunt dispuse să susţină.


Dosarele cele mai urgente ale noului guvern vor fi adoptarea unei rectificări bugetare, impusă de o colectare a impozitelor sub aşteptări şi clarificarea situaţiei băncii CorpBank care a intrat în luna iunie în incapacitate de plată şi a provocat o criză în întregul sistem financiar bulgar. Analiştii politici au apreciat că următorul cabinet va trebui să se confrunte cu "cea mai gravă criză financiară a ţării din 1990, în care două bănci mari au fost afectate de criză în luna iunie şi nu se ştie încă de unde vor fi recuperate prejudiciile pentru a reechilibra financiar băncile"
.  De asemenea, guvernul va trebui să deblocheze fondurile europene şi să iniţieze o serie de reforme nepopulare în educaţie, sănătate şi în sistemul de pensii. Specialiştii apreciau că în condiţiile în care s-ar obține o majoritate guvernamentală fragilă, va fi nevoie de sprijin parlamentar mai larg şi mai ales de acceptarea măsurilor de către populaţie. 

 Pe data de 31 octombrie 2014, conform Constituţiei, Preşedintele Bulgariei, Rosen Plevneliev, a demarat consultări cu partidele şi coaliţiile reprezentate în noul Parlament, înainte de a înmâna partidului de centru-dreapta GERB mandatul pentru formarea Guvernului. Până la data de 5 noiembrie, şeful statului a avut întrevederi individuale cu fiecare dintre cele opt grupuri parlamentare din noul legislativ bulgar şi a analizat priorităţile Parlamentului, sarcinile şi reformele urgente aflate pe ordinea de zi. Candidatul la functia de premier are la dispozitie şapte zile pentru a prezenta sefului statului componenta Consiliului de Ministri, după care, Preşedintele propune Adunării Naţionale să valideze structura noului cabinet. 
Pe data de 7 noiembrie 2014, a fost format al 91-lea guvern bulgar, un guvern de centru-dreapta, compus din partidul GERB şi Blocul Reformist, susţinut de Frontul patriotic şi partidul ABV, al fostului preşedinte al Republicii, socialistul Gheorghi Parvanov. Aceste patru partide vor asigura o majoritate confortabilă în forumul legislativ. În acest context, premierul Boiko Borisov este primul om politic bulgar care ocupă a doua oară această funcţie. Guvernul are o componenţă variată, liderul Gheorghi Parvanov declarând că, pentru a zbura, o pasare are nevoie de două aripi, una dreapta si alta stanga
. Formaţiunea ABV, cu orientare de stânga, a obţinut postul de vice-prim ministru şi ministru muncii şi pentru politicii sociale, ocupat de Ivailo Kalfine. Un alt vice-premier este Meglena Kouneva, din partea Blocului Reformist.

Componenţa guvernului este următoarea:
Boyko Borisov – premier

Rumyana Buchvarova – vice-premier pentru coaliţie politică si administraţie

Meglena Kuneva – vice-premier pentru politica europeană şi probleme instituţionale

Tomislav Doncev – vice-premier pentru fonduri europene si politica economică

Ivailo  Kalfin – vice-premier pentru politica socială şi demografică şi ministru al muncii

Vladislav Goranov – ministrul finanţelor

Veselin Vucikov – ministrul de interne

Liliana Pavlova – ministrul dezvoltării regionale şi lucrărilor publice

Nikolai Nencev – ministrul apărării

Daniel Mitov – ministrul afacerilor externe

Hristo Ivanov – ministrul justiţiei

Todor Tanev – ministrul educaţiei şi ştiinţei

Peter Moskov – ministrul sănătăţii

Vezhdi Rashidov – ministrul culturii

Ivelina Vasilieva – ministrul mediului şi apei

Desislava Taneva – ministrul agriculturii 
Ivailo Moskovski – ministrul transporturilor şi comunicaţiilor

Bozhidar Lukarski – ministrul economiei

Temenuzhka Petkova – ministrul energiei

Nicolina Angelkova – ministrul turismului

Krasen Kralev – ministrul tineretului şi sportului

